MAKRO ลุ้นงบ Q3 กำไรโตแตะ 1.75 พันลบ. อานิสงส์ท่องเที่ยวฟื้น-คนละครึ่งหนุน
MAKRO ลุ้นกำไรไตรมาส 3/65 โตแตะ 1.75 พันลบ. อานิสงส์ท่องเที่ยวฟื้น-มาตรการคนละครึ่งหนุน พร้อมจับตาไตรมาส 4/65 ทำนิวไฮ คาดดันทั้งปีนี้แตะ 8 พันล้าน แนะซื้อเป้า 41 บาท
 
MAKRO ลุ้นงบ Q3/65 กำไรโตแตะ 1.75 พันลบ. อานิสงส์ท่องเที่ยวฟื้น-มาตรการคนละครึ่งหนุน พร้อมจับตา Q4 ทำนิวไฮของปี แนะซื้อเป้า 41 บาท
2 พ.ย. 2565

บล.โนมูระ พัฒนสิน ระบุในบทวิเคราะห์วันนี้ (2 พ.ย.65) ว่า บริษัท สยามแม็คโคร จำกัด (มหาชน) หรือ MAKRO แนะซื้อเป้า 41 บาท คาดกำไรปกติไตรมาส 3/2565 อยู่ที่ 1.75 พันล้านบาท โต 11% เทียบช่วงเดียวกันของปีก่อน และโต 11% เทียบไตรมาสก่อนหน้า ตามผลการดำเนินงานของธุรกิจค้าส่ง โต 10% เทียบช่วงเดียวกันของปีก่อน และโต 20% เทียบไตรมาสก่อนหน้า เนื่องจากได้อานิสงส์จากการฟื้นตัวของการท่องเที่ยวและมาตรการคนละครึ่งของรัฐหนุน SSSG และอัตรากำไรขั้นต้นเร่งขึ้นชดเชยดอกเบี้ยจ่ายของธุรกิจค้าปลีกได้
ในขณะที่โมเมนตั้มไตรมาส 4/2565 คาดดีขึ้นต่อทำจุดสูงสุดของปีอยู่ที่ 2.5-2.6 พันล้านบาท ตามปัจจัยบวกด้านฤดูกาลและรายจ่าย rebrand/IT ของโลตัสส์ที่จะเริ่มขาลง ประเมินกำไรปกติปี 2565 ที่ 8.0 พันล้านบาท โต 11% เทียบช่วงเดียวกันของปีก่อน และกำไรปี 2566 โตสูง 84% เป็น 1.46 หมื่นล้านบาท แรงหนุนจาก synergy ระหว่างธุรกิจค้าส่งค้าปลีกมากขึ้น
ด้านราคาหุ้นซื้อขายบน PER23F ที่ 25 เท่า ต่ำกว่าค่าเฉลี่ยราว 30 เท่า อีกทั้งมองเป็นหุ้นค้าปลีกเด่น เริ่มเข้า High season ที่พิเศษกว่าทุกปี เพราะแรงอั้นเปิดเมืองกับท่องเที่ยว โดยนักท่องเที่ยวเดือนต.ค.มีแนวโน้มสูงกว่าเป้า และวันหยุดยาวเยอะสร้างยอดสูง โดยเดือนต.ค. ยอดดี และเดือนพ.ย. มีประชุม APEX และมีบอลโลกช่วงเวลาถ่าย Prime time 5 โมง-ตี 2 และในเดือน ธ.ค.ช็อปช่วยชาติ